เปิดรับสมัครร้านอาหารทั่วไทย อบรมหลักสูตร ‘DBD Booster for Smart Restaurants’ สอนเทคนิคบริหารร้านและโฆษณาสร้างธุรกิจ
นายทศพล ทังสุบุตร อธิบดีกรมพัฒนาธุรกิจการค้า เปิดเผยว่า ธุรกิจร้านอาหารนับเป็นอีกหนึ่งสาขาธุรกิจบริการที่มีความน่าสนใจและมีมูลค่าทางการตลาดสูง ในปัจจุบันประเทศไทยมีธุรกิจร้านอาหารอยู่จำนวน 129,943 ราย แบ่งเป็นธุรกิจที่จดทะเบียนพาณิชย์จำนวน 112,621  ราย และนิติบุคคลจำนวน 17,322 ราย ในจำนวนนี้มีร้านอาหารที่ผ่านมาตรฐาน จากกรมฯ และพัฒนาจนเป็นร้านอาหาร Thai SELECT จำนวน 1,000 ราย สำหรับในปีงบประมาณ 2565 กรมฯ ได้กำหนดจัดหลักสูตร DBD Booster for Smart Restaurants ภายใต้โครงการพลิกฟื้น SME ด้วยเทคโนโลยียุคดิจิทัล ในวันที่ 20 และ 23  ธันวาคม 2564 โดยเป็นการอบรมผ่านทางออนไลน์ (ระบบ zoom) เพื่อให้ร้านอาหารทั่วประเทศมีโอกาสในการเข้าถึงการอบรมและเรียนรู้ในหลักสูตรดังกล่าวได้พร้อมกันนอกจากนี้ ยังถือว่าเป็นช่วงเวลาสำคัญของร้านอาหารที่จะได้ใช้เวลานี้พัฒนาตนเอง ซึ่งหลักสูตรฯ แบ่งเป็น 2 หัวข้อคือ  1) สร้างระบบให้เป็นระเบียบ (Restaurant Operation Setup) จะช่วยให้ร้านอาหารสามารถบริหารจัดการงานในครัวและระบบการให้บริการได้อย่างมืออาชีพ คล่องตัว และวิธีการสร้างคู่มือกลางในการทำอาหารให้มีมาตรฐานและ 2) วางกลยุทธ์การทำโฆษณาด้วย Facebook (Ads Strategy) จะเป็นการนำเสนอเทคนิคในการสร้างฐานลูกค้าใหม่ รักษาลูกค้าเก่า โดยใช้การตลาดออนไลน์ ซึ่งเป็น Social Media ที่มีอิทธิพลต่อกลุ่มลูกค้าสูง และกำหนดกลยุทธ์การโฆษณาให้เข้าถึงกลุ่มลูกค้านอกจากจะได้ความรู้ด้านการบริหารจัดการร้านอาหารที่จะมาช่วยร้านอาหารไทยพ้นวิกฤตด้วยการจัดระเบียบธุรกิจอย่างมืออาชีพแล้ว ยังมีกลยุทธ์ในการใช้อาวุธการตลาดออนไลน์ยิงโฆษณาให้ถึงเป้าหมาย สร้างฐานลูกค้าใหม่และรักษาลูกค้าเก่าให้อยู่ครบ สามารถสมัครผ่านทางเว็บไซค์www.dbd.go.th ได้ตั้งแต่วันนี้จนถึงวันที่ 15 ธันวาคม 2564